REPUBLIKA HRVATSKA

ZAGREBAČKA ŽUPANIJA

DJEČJI VRTIĆ ZVONO

KLAKE 4

10 290 ZAPREŠIĆ

tel.: 01/3315 – 517

e-mail: vrticzvono@gmail.com

**GODIŠNJI PLAN I PROGRAM RADA**

##### DJEČJEG VRTIĆA ZVONO

###### ZA PEDAGOŠKU GODINU 2019./2020.

****

Zaprešić, rujan 2019.

Sadržaj

**1. USTROJSTVO RADA** 3

1.1. Skupine u redovitom programu 4

1.2. Broj zaposlenih radnika u DV Zvono i radno vrijeme ostvarivanja programa 5

**2. MATERIJALNI UVJETI RADA** 5

**3. NJEGA I SKRB ZA TJELESNI RAZVOJ I ZDRAVLJE DJECE** 7

**4. ODGOJNO-OBRAZOVNI RAD** 9

4.1. Opći ciljevi i zadaće odgojno-obrazovnog rada 10

4.2. Specifični cilj i zadaće odgojno-obrazovnoga rada 12

4.3. Programi u DV Zvono 13

4.3.1. Cjelodnevni redoviti program 13

4.3.2. Program ranog učenja engleskog jezika 14

4.3.3. Program predškole (program javnih potreba) 15

4.3.4. Kraći programi 17

**5. PLAN STRUČNOG USAVRŠAVANJA ODGOJNO–OBRAZOVNIH RADNIKA DV ZVONO ZA PEDAGOŠKU GODINU 2019./2020.** 18

**6. SURADNJA S RODITELJIMA** 19

**7. SURADNJA S DRUŠTVENIM ČIMBENICIMA** 20

**8. VREDNOVANJE PROGRAMA** 22

8.1 Vrednovanje i dokumentiranje programa 22

**9. PLAN I PROGRAM RAVNATELJA I ČLANOVA STRUČNOG TIMA TE ZDRAVSTVENOG VODITELJA** 23

9.1. Godišnji plan i program rada ravnatelja za pedagošku godinu 2019./2020. 23

PROGRAMSKE AKTIVNOSTI 23

9.2. Godišnji plani i program rada stručnog suradnika pedagoga za pedagošku godinu 2019./2020. 25

9.2.1. Organizacija, praćenje i procjena njege i odgojno-obrazovnog rada 25

# **1. USTROJSTVO RADA**

Dječji vrtić Zvono (u daljnjem tekstu DV Zvono) je odgojno-obrazovna ustanova osnovana od strane Kristove crkve, smještena na području grada Zaprešića, u ulici Klake 4. DV Zvono organizira i provodi programe njege, odgoja, obrazovanja, zdravstvene zaštite i prehrane za djecu od navršene treće godine života do polaska u osnovnu školu. Svoje programe temeljimo na suvremenom shvaćanju djeteta, kao i humanističko-razvojnom pristupu. Predškolski odgoj ostvaruje se u skladu s razvojnim osobinama i potrebama djece te socijalnim, kulturnim i drugim potrebama obitelji. Cilj nam je pratiti potrebe korisnika i stvarati optimalne uvjete za život i rad, funkcionalnom organizacijom rada, radnim vremenom vrtića i djelatnika, sigurnim i kvalitetnim okruženjem.

**NAŠA MISIJA**

Usmjereni smo razvoju dječjih potencijala, poštivanju dječjih prava i uvažavanju individualnih potreba djece, pružamo podršku obitelji, pridonosimo razvoju roditeljskih kompetencija i doprinosimo razvoju društvene zajednice.

**NAŠA VIZIJA**

Vrtić kao mjesto rasta i razvoja svakog djeteta u okruženju bogatom poticajima.

Planiranje i vrednovanje uvjeta ostvarivanja plana i programa te ostvarenosti razvojnih zadaća temeljimo na sljedećim zakonskim okvirima:

* Nacionalni kurikulum za rani i predškolski odgoj i obrazovanje (2015.)
* Zakon o predškolskom odgoju i obrazovanju (NN 10/97, 107/07, 94/13, 98⁄19)
* Državni pedagoški standard predškolskog odgoja i naobrazbe (NN 10⁄97, 107⁄07)
* Nacionalni program odgoja i obrazovanja za ljudska prava (1999.)
* Konvencija o pravima djeteta (1989.)
* Pravilnik o vođenju pedagoške dokumentacije i evidencije o djeci predškolske dobi u dječjem vrtiću (NN 10⁄97)
* Program zdravstvene zaštite djece, higijene i pravilne prehrane djece u dječjim vrtićima (2002.)
* Zakon o ustanovama (NN 76⁄93, 29⁄97, 47⁄99, 35⁄08, 127⁄19)
* Pravilnik o načinu i uvjetima polaganja stručnog ispita odgojitelja i stručnih suradnika u dječjem vrtiću (NN 10⁄97)
* Pravilnik o načinu i uvjetima napredovanja u struci i  [(NN 10⁄97, 68⁄19)](http://www.poslovnenovine.com/propisi-hr-pregled/pravilnik-o-nacinu-i-uvjetima-napredovanja-u-clr.asp)
* Obiteljski zakon (NN 103/15, 98⁄19)

**Za pedagošku godinu *2019./2020.* planirano je sljedeće:**

* raditi na stvaranju sigurnog i kvalitetnog okruženja bogatog materijalnim poticajima u svrhu sveopćeg razvoja djeteta: tjelesnog, psihomotornog, socio-emocionalnog i spoznajnog uvažavajući individualne razvojne potrebe i mogućnosti djeteta
* integracija djece s posebnim potrebama u redovite programe vrtića
* stručno usavršavanje svih zaposlenih
* sustavnost u procesu planiranja, procjenjivanja i dokumentiranja
* razvijati i njegovati kulturu ustanove, timski rad, raditi na razvijanju osobnih i profesionalnih kompetencija stručnih djelatnika
* raditi na suradničkim odnosima, podršci i kolegijalnosti, ali i na vlastitoj odgovornosti djelatnika te težiti prihvaćanju novih znanja, unapređivanju odgojno-obrazovne prakse

## 1.1. Skupine u redovitom programu

Kvalitetu koju DV Zvono postiže u pojedinim segmentima odgojno-obrazovnog, organizacijskog i materijalnog segmenta promicanjem suvremenog pristupa u radu i dalje treba nadograđivati i unaprijeđivati. To je proces koji zahtijeva veliku odgovornost svakog radnika, a posebno stručnog tima i odgojitelja.

U pedagoškoj 2019./2020. godini upisano je 40 djece u dvije mješovite vrtićke odgojne skupine *Zvončići* i *Pandice.* Naše dosadašnje iskustvo ukazuje na prednost takvih skupina u kojima stvaramo preduvjete i mogućnost kvalitetnih socijalnih interakcija među djecom različite dobi, bogatijeg okruženja za kognitivni razvoj te općenito mogućnost individualnog razvoja. Program predškole implementirali smo u svakodnevni rad u skupini te ove godine imamo upisano 11 djece obveznika za predstojeću školsku godinu.

## 1.2. Broj zaposlenih radnika u DV Zvono i radno vrijeme ostvarivanja programa

U redovitom programu DV Zvono na puno radno vrijeme zaposleno je četiri odgojitelja i jedan asistent za njegu i skrb djece te voditelj kraćeg programa engleskog jezika zaposlen od strane Osnivača. O provedbi programa njege, odgoja, obrazovanja, zdravstvene zaštite i prehrane brinu ravnatelj, stručni suradnik pedagog i zdravstveni voditelj zaposleni na nepuno radno vrijeme. Administrativno i tehničko osoblje čine administrativno-računovodstveni djelatnik zaposlen na puno radno vrijeme te spremačica/servirka zaposlena od strane Osnivača.

Radno vrijeme odgojitelja je 40 sati tjedno raspoređenih u 5 radnih dana. Evidencija radnog vremena svih radnika vodi se u skladu s propisima. Tjedna satnica za odgojitelje određuje se prema *Državnom pedagoškom standardu predškolskog odgoja i naobrazbe (*2008.).U neposrednom radu to iznosi 27.5 radnih sati tjedno, te ostali sati do pune satnice.

\***Prilog 1.** *Zaduženje godišnje satnice odgojitelja za 2019./2020.*

Radno vrijeme ravnatelja i stručnog tima je fleksibilno unutar propisane satnice prema potrebi djece, roditelja i djelatnika.

Radno vrijeme vrtića uskladili smo prema potrebama djece i roditelja. Vrtić je otvoren od 7.00 do 17.00 sati. Tijekom praznika i u vrijeme ljetnih mjeseci (srpnja i kolovoza) rad s djecom se organizira u skladu s potrebama roditelja. Odgojitelji u to vrijeme koriste preraspodjelom, višak odrađenih sati koje su stekli u zamjenama za odsutne odgojitelje u obliku slobodnih dana te koriste dane godišnjeg odmora. Radno vrijeme će se mijenjati i tijekom godine ako se za to ukaže potreba.

#

# **2. MATERIJALNI UVJETI RADA**

Materijalno okruženje (unutarnji i vanjski prostor) uvjet je za kvalitetno ostvarivanje zadaća i stvaranja optimalnih uvjeta za razvoj svih potencijala svakog pojedinog djeteta. U tom smislu sobe dnevnog boravka djece je potrebno kontinuirano dopunjavati didaktikom i materijalima kroz koje će djeca učiti čineći i surađujući.

**CILJ:** Djelovati na stvaranje kvalitetnijeg prostornog i materijalnog okruženja vrtića, sigurnosnih uvjeta te optimalnih prostornih i materijalnih uvjeta za život i kontinuirano učenje djece i odraslih.

**Bitne zadaće**

Suradnjom s Osnivačem, redovnim investicijskim održavanjem te korištenjem vlastitih sredstava i resursa djelovati na poboljšanje materijalnih uvjeta u cilju ostvarivanja bitne zadaće zaštite i sigurnosti djece:

* Odgovorno i racionalno ponašanje zaposlenika prema materijalnim dobrima u cilju zadržavanja postojeće razine
* Podizanje kvalitete u svim prostorima vrtića
* Opremanje za sve segmente procesa rada u vrtiću

**Investicijsko i tekuće održavanje**

Iako je protekle godine uloženo dosta u investicijsko i tekuće održavanje još uvijek su potrebna redovna ulaganja na tekuće održavanje objekta i prostora Vrtića.

**Plan nabave**

* nabava didaktičkih sredstava i igračaka
* nabava dobro odabrane stručne literature
* redovita nabava potrošnog materijala za sve skupine

**Izvor sredstava**

Sav potrošni materijal, stručna literatura, igračke i sitnije nabavke nabavljat će se iz redovitih sredstava koja se osiguravaju za materijalne troškove. Za određene sanacije i održavanje objekta pobrinut će se Osnivač. I dalje će se iznalaziti mogućnosti za sitne male donacije, kako od strane roditelja, tako i niza drugih izvora.

#

# **3. NJEGA I SKRB ZA TJELESNI RAZVOJ I ZDRAVLJE DJECE**

Briga za tjelesni rast i razvoj, kao i zdravlje predškolske djece obvezatni je dio odgojno-obrazovnog rada ustanove. Prikupljanjem podataka tijekom inicijalnog intervjua s roditeljima te njegovom analizom dobivamo saznanja o statusu djeteta prilikom upisa u dječji vrtić. Prati se provođenje sistematskih pregleda djece te procijepljenosti, što daje dodatne specifične podatke o djetetu. Analizom prikupljene dokumentacije, zdravstvene poteškoće se prezentiraju odgojiteljima u dotičnoj odgojnoj skupini, u usmenom i pismenom obliku. Ukoliko je dijete izbivalo iz vrtića zbog bolesti, roditelj je dužan dovesti zdravo dijete sa liječničkom ispričnicom.

Poslovi vezani za njegu, skrb za tjelesni razvoj djece i brigu za njihovo zdravlje grupiraju se u četiri područja:

***1. Zdravstvena zaštita djeteta***

Podrazumijeva stvaranje uvjeta za pravilan razvoj djeteta, prevenciju oboljenja, podršku djetetu pri stvaranju navika zdravog načina življenja i adekvatno reagiranje u potencijalno opasnim situacijama za dijete. Za svako novoupisano dijete otvara se zdravstveni karton, čime se dobiva uvid u zdravstveni status djeteta. Djelatnici dječjeg vrtića obavljat će higijensko-sanitarne preglede prema rasporedu koji nalaže ZZJZ, i HACCP sustav. Provest će se protuepidemijske mjere u slučaju pojave epidemijskih pojava bolesti u suradnji s ZZJZ. Osigurat će se dnevni ritam aktivnosti i odmora s tendencijom na poboljšanje higijensko-zdravstvenih uvjeta (poštujući mikroklimatske uvjete djetetu će biti osiguran miran san u čistoj postelji). Vršit će se protektivni stomatološki pregledi djece kako bi se minimalizirala pojavnost karijesa i u djece ostvarila navika održavanja dobre higijenske i zdravstvene prakse, kao i stvaranje dnevnog režima održavanja higijene zubi. U slučajevima ozljeđivanja djeteta pružit će se adekvatna prva pomoć, a u eventualnim većim ozljedama potražit će se najbliža zdravstvena skrb u domu zdravlja, ili bolnici, uz obvezatno obavještavanje roditelja prema pisanim protokolima o sigurnosti djeteta.

***2. Prehrana djeteta***

Podrazumijeva planiranje pravilne prehrane djece u vrtiću u skladu s preporučenim prehrambenim standardima, uz primjenu zdravstvenih, kulturoloških i obrazovnih elemenata, te prilagođavanje oblika prehrane specifičnim potrebama djece.

**Cilj:**

Održavanje postignutih standarda kvalitete i kvantitete prehrane, te daljnje poticanje usvajanja prehrambenih navika s ciljem pravilnog rasta i razvoja djeteta

Bitne zadaće:

* Rad na osvještavanju djece o važnosti pravilne prehrane, djeci prihvatljivim i poticajnim sadržajima
* Razvijanje kompetencije o konzumiranju optimalnih količina hrane i vode s obzirom na dob i zdravstvene specifičnosti
* Praćenje provedbe HACCP sustava

***3. Higijensko-tehnički uvjeti***

Podrazumijevaju osiguravanje najviše moguće razine higijene prostora i stalni nadzor nad higijenskim uvjetima unutarnjih i vanjskih prostora, te pravovremeno reagiranje u uvjetima epidemiološke opasnosti.

U odnosu na sve zaposlenike i korisnike vrtića:

1. Organizacija i provođenje obveznih redovnih zdravstvenih pregleda svih zaposlenika – sanitarne iskaznice.

2. Organizacija dodatnih zdravstvenih pregleda za zaposlene radnike prema epidemiološkoj situaciji i potrebi.

3. Pravovremeno udaljavanje radnika sa radnog mjesta ako predstavlja opasnost za zdravlje djece.

4. Svakodnevna trijaža djece pri dolasku u vrtić i upućivanje djece na liječnički pregled i liječenje kod odgovarajuće indikacije.

5. Provjera dokumentacije o cijepljenju djeteta i upućivanje roditelja na obvezu cijepljenja, ako ono nije obavljeno.

***4. Sigurnost djeteta***

Odnosi se na stvaranje sigurnih uvjeta za boravak djeteta unutar objekta i za vrijeme boravka na svježem zraku. Isto tako odnosi se i na odgojno-obrazovni rad s djecom na usvajanju vještina samozaštite, kao i higijenskih navika. Sigurnost se može osigurati svakodnevnim pregledom unutrašnjeg i vanjskog prostora.

Najvažnija osoba u zaštiti zdravlja djeteta su roditelji koji odlučuju o svim bitnim odrednicama djeteta. Pomoći ćemo im, kroz razne aktivnosti, donositi kompetentne odluke te uključiti u aktivnosti očuvanja zdravlja.

# **4. ODGOJNO-OBRAZOVNI RAD**

Dječji vrtić mjesto je življenja, igre i učenja djece i odraslih. Kao takav treba biti otvoren i odgovarati na potrebe djece, roditelja, kulturne i društvene sredine u kojoj djeluje. Odgojno-obrazovni rad temeljimo na suvremenom kurikulumu koji ima složenu, fleksibilnu, dinamičnu i otvorenu strukturu, čija kvaliteta ovisi o kvaliteti svih dimenzija konteksta ustanove ranog odgoja: prostorno-materijalnoj, vremenskoj te socijalnoj. *Kurikulum vrtića* podrazumijeva ukupnost odgojno-obrazovnih interakcija u sklopu fizičkog i socijalnog okruženja vrtića, koja uključuje djecu i odrasle. Aktivnosti djece ne strukturiraju se prema izdvojenim metodičkim područjima niti se na bilo koji način sadržajno i vremenski odjeljuju. Djeci se osiguravaju različiti izbori i osnažuje samoorganizacijski potencijal njihovih aktivnosti tj. osnažuje njihova neovisnost i samostalnost u aktivnostima. Stvaranje stimulativnog okruženja u kojem djeca imaju slobodu istraživanja i stjecanja različitog znanja, i to fizičkog (koja proizlaze iz konkretnih, senzornih iskustava djece), socijalnog (koja proizlaze iz raznovrsnih interakcija tj. izravnog iskustva življenja s drugima) i logičkog (koja djeca izgrađuju asimilirajući nove informacije, akomodirajući prethodno znanje u skladu s novim idejama). U organizaciji odgojno-obrazovnoga procesa dijete prema svojim interesima, potrebama i mogućnostima slobodno bira sadržaje svojih aktivnosti i partnere te istražuje i uči na način koji je za njega smislen i svrhovit.

## 4.1. Opći ciljevi i zadaće odgojno-obrazovnog rada

Cjelokupni odgojno-obrazovni rad usmjeravamo na:

* rast i razvoj, poštivanje i uvažavanje individualnih potreba svakog djeteta, kvalitetu njegova obiteljskoga života te osiguravanje uvjeta koji jamče razvoj svih sposobnosti svakoga djeteta i osiguravaju jednake mogućnosti svoj djeci
* unapređivanje opće kvalitete življenja u vrtiću obogaćivanjem programa sadržajima iz kulture, stranih jezika (engleski)
* doprinos povoljnom cjelovitom razvoju osobnosti djeteta (tjelesnom i psihomotornom razvoju, socio-emocionalnom i razvoju ličnosti, spoznajnom razvoju, govoru, komunikaciji, izražavanju i stvaralaštvu), i kvaliteti njegova življenja
* poštivanje prava djeteta u svim vidovima njegova života: tjelesnog, emotivnog, psihosocijalnog, kognitivnog, društvenog, kulturnog

|  |
| --- |
| **BITNE ZADAĆE** |
| **U ODNOSU NA DIJETE** | * poticanje aktivnog sudjelovanja djeteta u svim aspektima odgojnog-obrazovnog procesa
* osiguravanje slobode izbora aktivnosti i materijala
* uvažavanje djetetovih interesa, ideja, inicijativa i spontanih situacijskih poticaja u građenju programa
* korištenje različitih strategija učenja djeteta
* podržavanje međusobnog druženja djece i druženja djece s odraslima
* olakšavanje prilagodbe
* priprema za školu
* realizacija razvojnih i preventivnih programa
* razvijanje aktivnog, istraživačkog odnosa djeteta spram okoline
* uvažavanje individualnih različitosti i potreba djeteta
* promocija i zaštita djetetovih prava
* poticanje djetetove prirodne radoznalosti i intelektualne znatiželje
* osmišljavanje i korištenje postojećih programa u cilju obogaćivanja poticajne ponude
 |
| **U ODNOSU NA ODGOJITELJE I DRUGE RADNIKE** | * razvijati timski pristup planiranju i realizaciji aktivnosti odgojitelja
* intenziviranje rada na samovrednovanju odgojnog djelovanja
* jačanje odgojiteljskih kompetencija za stvaranje integriranog, razvojno primjerenog konteksta
 |
| **U ODNOSU NA RODITELJE** | * korištenje roditeljskih resursa
* poticanje aktivnog sudjelovanja roditelja u unapređivanje kontekstualnih uvjeta i obogaćenju rada s djecom (roditelj – aktivni sudionik u radu odgojne skupine)
* nuditi roditeljima raznolike oblike suradnje kontinuirano
 |

|  |  |  |
| --- | --- | --- |
| KORACI | VRIJEME TRAJANJA | PROVODI |
| *Procjena i samoprocjena odgojnog djelovanja* | kontinuirano | ravnateljodgojiteljipedagog |
| *Konzultativno savjetodavni rad s roditeljima* | po potrebitijekom godine | odgojiteljistručni suradnici |
| *Praćenje kontekstualnih uvjeta u skupinama* | kontinuirano | ravnateljpedagog |
| *Osvješćivanje suvremenih pristupa odgojno-obrazovnoj praksi* | kontinuirano | ravnateljodgojiteljipedagog |
| *Primjena projektnog načina rada u odgojnoj skupini* | tijekom godine | odgojitelji |
| *Dokumentiranje rada u odgojnoj skupini* | kontinuirano | odgojitelji |
| *Praćenje razvojnih potreba djeteta* | kontinuirano | odgojiteljistručni suradnici |
| *Osmišljavanje odgovarajućih pristupa svakom djetetu vodeći računa o bitnim stvarima, aspektima razvoja i ostvarivanje prava i zadovoljavanje potreba svakog djeteta* | kontinuirano | odgojitelji |
| *Praćenje načina zadovoljavanja osnovnih potreba djeteta (hrana, dnevni odmor, igra, odabir aktivnosti, ...)* | kontinuirano | odgojiteljistručni suradnici |
| *Primjena načela odgoja za prava djeteta* | kontinuirano | odgojitelji |
| *Osiguravanje materijalnih uvjeta* | kontinuirano | ravnatelj |
| *Planiranje odgojno-obrazovnog procesa* | timsko planiranje, kontinuirano | odgojiteljistručni suradnici |
| *Vrednovanje odgojno - obrazovnog procesa* | kontinuirano | odgojiteljipedagogravnatelj |
| *Pedagoška dokumentacija, vođenje i uvid* | kontinuirano | odgojiteljipedagogravnatelj |

## 4.2. Specifični cilj i zadaće odgojno-obrazovnoga rada

Bitne zadaće unaprjeđivanja odgojno-obrazovnog rada ove pedagoške godine biti će usmjerene na:

* *Kvalitetno praćenje i dokumentiranje odgojno-obrazovnog procesa u svrhu boljeg razumijevanja djeteta.*

U ovoj pedagoškoj godini, cilj i zadaće odgojno-obrazovnog rada i dalje su usmjerene na cjelokupni rast i razvoj, poštivanje i uvažavanje individualnih potreba svakog djeteta u našoj predškolskoj ustanovi, kvalitetu njegova obiteljskoga života te osiguravanje uvjeta koji jamče razvoj svih sposobnosti svakoga djeteta i osiguravaju jednake mogućnosti svoj djeci. Osnovno polazište rada tijekom ove pedagoške godine biti će odgojiteljevo razumijevanje svakog pojedinog djeteta, načina kako ono uči i doživljava život i svijet oko sebe. Za realizaciju spomenutog, potrebno je konstantno slušanje djece, praćenje i razumijevanje njegovih aktivnosti te prikupljanje i interpretiranje dokumentacije o tim aktivnostima. Također, potrebno je stvarati uvjete i okruženje poticajno za maksimalan razvoj aktualnih i potencijalnih funkcija i sposobnosti djece. Kroz pažljivo promatranje i dokumentiranje aktivnosti, odgojitelji imaju mogućnost uočavati interes djece, njihove sposobnosti i mogućnosti.

## 4.3. Programi u DV Zvono

Programi odgoja i obrazovanja predškolske djece polaze od stvarnih potreba djeteta kao cjelovite dinamične osobnosti koja se nalazi u stalnoj interakciji s fizičkim i socijalnim okruženjem. Programi se temelje na humanističkim vrijednostima s ciljem poticanja cjelovitog razvoja djeteta uvažavajući razvojne potrebe i mogućnosti djeteta.

###

### 4.3.1. Cjelodnevni redoviti program

Cjelodnevni redoviti *desetosatni* program njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi prilagođen je razvojnim potrebama djeteta te njegovim mogućnostima i sposobnostima. Temeljen je na humanističko-razvojnoj koncepciji odgoja i obrazovanja djece rane i predškolske dobi s posebnostima koje odgojno-obrazovni djelatnici vrtića njeguju u sklopu razvojnog okvira - slika o sebi (omogućiti djetetu da samo gradi svoj svijet, pratiti razvoj i individualne osobine djeteta u odgojno-obrazovnom procesu, čuvati, uvažavati, poštivati i prihvaćati djetetovu individualnost, razvijati samosvijest i samostalnost). Program karakterizira njegova otvorenost, te pluralizam pedagoških ideja. Sadržaji, aktivnosti, strategije i vremensko planiranje ne utvrđuju se strogo unaprijed. Odgojitelj o njima odlučuje uzimajući u obzir dječje interese, potrebe i životne situacije. Sadržaji programa i teme proizlaze iz analize i promatranja djeteta/djece u skupini, sklonostima odgojitelja, roditeljima kao partnerima kao i socijalnom okruženju vrtića.

**Ciljevi programa:**

* **poticanje i podržavanje djetetove prirodne znatiželje omogućavanjem učenja istraživanjem, otkrivanjem, eksperimentiranjem, učenjem u realnim životnim situacijama, obogaćivanjem djetetova doživljaja, poticanjem akcije djeteta.**

### 4.3.2. Program ranog učenja engleskog jezika

Dječji vrtić Zvono provodi cjelodnevni program koji se temelji na integraciji programa na engleskom jeziku (komunikacije i sadržaja primjerenih za djecu predškolske dobi na engleskom jeziku). Ovaj program omogućava djeci da već od najranije dobi odrastaju sa spoznajom o postojanju i poštivanju različitosti među ljudima, da biti drugačiji ne znači biti lošiji od drugih, te tako doprinijeti njihovom potpunijem i kvalitetnijem odgoju. Osim toga, rano učenje stranog jezika povoljno utječe i na intelektualni i na cjelokupni razvoj djeteta.

**Ciljevi programa:**

* razvijanje interesa, motivacije i osjetljivosti djeteta za engleski jezik te anglosaksonsku kulturu i običaje
* razvijanje tolerancije prema drugim i drugačijim kulturama te poticanje razvoja multikulturalnosti i interkulturalnosti
* obogaćivanjem odgojno-obrazovnog rada sa stranim jezikom, uz poštovanje zakonitosti metodike učenja stranog jezika, utjecati na cjelovit razvoj djeteta

**Zadaće programa:**

* usvajanje osnovnog jezičnog rječnika i jezičnih struktura kroz komunikacijske sadržaje u igri, svakodnevnim aktivnostima u spontanoj interakciji
* poticati postupno slušno razumijevanje i izražavanje te sposobnost spontane uporabe jezika u skladu s potrebama djeteta u svakodnevnim situacijama
* poticati razvoj osjetljivosti djeteta za ritam, izgovor, intonaciju i artikulaciju engleskog jezika kao osnovnih jezičnih elemenata
* razvijanje osjećaja sigurnosti i samopouzdanja u spontanom izražavanju na stranom jeziku
* potaknuti različite oblike kreativnog izražavanja i stvaranja kroz dramatizaciju, različite modalitete likovnog izričaja i pokrete tijela

Program se provodi u dvije mješovite odgojne skupine u okviru redovitog desetosatnog programa. Osnovno obilježje ovog programa je humanističko-razvojni pristup u brizi za poticanje cjelovitog razvoja djeteta. Odgojno-obrazovni proces se provodi tako da se potiču svi aspekti razvoja djeteta (tjelesni i psihomotorni, socio-emocionalni razvoj i razvoj ličnosti, spoznajni razvoj, govor, komunikacija, izražavanje i stvaralaštvo). Posebnu pozornost usmjeravamo zadovoljavanju aktualnih potreba djeteta, te ostvarivanju specifičnih zadaća u ranom učenju engleskog jezika.

Komunikacija na engleskom jeziku ostvaruje se spontano, situacijski, uvažavajući dječji interes i psihofizičke mogućnosti djeteta određene dobi. Program se ostvaruje na hrvatskom i engleskom jeziku, a polazna osnova za kreiranje konkretnih planova i realizaciju programa je procjena razvojnog statusa upisane djece s podacima o razini usvojenosti jednog i drugog jezika. Uz pretpostavku da većina djece ne razumije niti govori engleski jezik, on će se uvoditi postepeno, kroz sve odgojno-obrazovne sadržaje, aktivnosti, situacije i cjelokupno ozračje u skupini. Potrebno je voditi posebnu pozornost pri usklađivanju uporabe djetetu prvog (rodnog, materinjeg) jezika te smisleno davati prvenstvo jednom od njih, ovisno o situacijama i potrebama djeteta.

### 4.3.3. Program predškole (program javnih potreba)

Program predškole obvezni je program odgojno-obrazovnoga rada s djecom u godini dana prije polaska u osnovnu školu i dio je sustava odgoja i obrazovanja u Republici Hrvatskoj. Sadržaj, programske zadaće i organizacija provedbe programa predškole moraju omogućavati zadovoljavanje svih djetetovih potreba, a posebno njegovih potreba za sigurnošću, pripadnošću, ljubavlju, samopoštovanjem i poštovanjem drugih osoba te potrebe za samoostvarenjem njegovih osobnih potencijala. Program predškole mora osigurati svakom djetetu u godini dana prije polaska u osnovnu školu optimalne uvjete za razvijanje i unapređivanje vještina, navika i kompetencija te stjecanje spoznaja i zadovoljavanje interesa koji će mu pomoći u prilagodbi na nove uvjete života, rasta i razvoja u školskom okruženju.

***Kompetencije koje dijete u godini dana prije polaska u osnovnu školu treba steći i/ili unaprijediti odnose se na komunikaciju na materinskom jeziku, elementarnu komunikaciju na stranim jezicima, matematičke kompetencije i osnovne kompetencije u prirodoslovlju i tehnologiji, digitalne kompetencije, učiti kako učiti, socijalne i građanske kompetencije, inicijativnost i poduzetništvo, kulturnu svijest i izražavanje te motoričke kompetencije primjerene dobi.***

Osobni potencijal i cjeloviti razvoj svakog djeteta odnosi se na njegove tjelesne, emocionalne, socijalne, komunikacijske, stvaralačke i spoznajne mogućnosti i zrelosti koje u toj dobi treba poticati da bi dosegnule svoj optimalni razvoj i to ne samo utjecajima u obiteljskom okruženju već i preko djetetova interaktivnog odnosa s njegovim vršnjacima, odgojiteljima i drugim stručnjacima te neposrednom prirodnom i društvenom okolinom.

Okruženje u kojem se provodi program predškole predstavlja niz čimbenika koji potiču i usmjeravaju djetetov tjelesni, socio-emocionalni, komunikacijski i spoznajni razvoj te utječu na oblikovanje njegove osobnosti, vrijednosti, navika i vještina (prostor, oprema, skupina vršnjaka, odrasle osobe, događaji, aktivnosti).

Za djecu u godini dana prije polaska u osnovnu školu koja su uključena u redoviti program, sadržaji programa predškole provoditi će se unutar redovitog programa. Program predškole mora se ravnomjerno i kontinuirano tjedno provoditi neovisno o predviđenim satima i dnevnim terminima.

|  |
| --- |
| **BITNE ZADAĆE** |
| **U ODNOSU NA DIJETE** | * podržavanje samostalnosti
* jačanje osobne odgovornosti (briga o sebi, odgovorno donošenje odluka, preuzimanje odgovornosti za ponašanje i njegove posljedice)
* jačanje emocionalne stabilnosti, pozitivne slike o sebi i dobi primjerene emocionalne samoregulacije
* razvijanje socijalne kompetencije
* razvijanje komunikacijskih vještina
* stvaranje radnih navika
* poticanje slobodnog izražavanja
* podizanje razine djetetove opće informiranosti
* bogaćenje dječjeg iskustva novim spoznajama
* podržavanje kreativnosti
* pobuđivanje radoznalosti
* poticanje vještina potrebnih za usvajanje čitanja i pisanja
* poticanje predmatematičkih vještina
 |
| **U ODNOSU NA ODGOJITELJE I DRUGE RADNIKE**  | * stvaranje pozitivne socio-emocionalne klime u skupini
* uređenje prostora
* nuđenje poticajnih materijala
* edukacija odgojitelja za poticanje razvoja vještina važnih za polazak u školu kod djece
 |
| **U ODNOSU NA RODITELJE** | * suradnja i uključivanje roditelja u sve aspekte pripreme za školu
* informiranje roditelja (putem kutića za roditelje, letaka, roditeljskih sastanaka, individualnih razgovora)
* savjetovanje i edukacija roditelja
 |

Redoviti program vrtića dopunit će se raznim sportskim, umjetničkim i drugim programima po izboru djece i roditelja te odgojno-zdravstvenim programima poput izleta, plivanja, klizanja i sl.

### 4.3.4. Kraći programi

**Program ritmike i plesa**

Poseban kraći program ritmike i plesa provodi se dva puta tjedno po 45 minuta izvan redovitog 10-satnog programa, u organizaciji udruge “Kutak za ritmiku i ples”. Voditeljica programa je Zorica Grgec. Ovakvom organizacijom rada i ponudom kraćeg posebnog programa ritmike i plesa izvan redovitog 10-satnog programa želimo približiti roditeljima mogućnost odabira posebnog programa u kraćem obimu i kao financijski pristupačnijeg. Program će se provoditi u periodu od 1. listopada 2019. do 31. svibnja 2020. godine.

**Sportsko-plesni program**

U organizaciji istoimene udruge “Kutak za ritmiku i ples”, pod vodstvom Zorice Grgec, održavat će se i Sportsko-plesni program namijenjen dječacima. Program će se odvijati izvan redovitog 10-satnog programa, u popodnevnim terminima, dva puta tjedno po 45 minuta u periodu od 1. listopada 2019. do 31. svibnja 2020. godine.

# **5. PLAN STRUČNOG USAVRŠAVANJA ODGOJNO–OBRAZOVNIH RADNIKA DV ZVONO ZA PEDAGOŠKU GODINU 2019./2020.**

Svjesni činjenice o potrebi cjeloživotnog obrazovanja, posebice u području odgojno-obrazovnog rada, stručnom usavršavanju pristupamo planski i sustavno nudeći mogućnosti usavršavanja i učenja svim sudionicima odgojno-obrazovnog procesa. O provedbi programa stručnog usavršavanja skrbe ravnatelj i stručni suradnici. Rad stručnih aktiva i edukativnih radionica, strukturiran je na način da svim odgojno-obrazovnim radnicima nudi teme kojima nastojimo obogatiti njihovo stručno djelovanje, a u realizaciji slijediti metode grupnog rada i iskustvenog učenja.

Odgojno-obrazovnim radnicima na takvim susretima pružena je mogućnost razmjene iskustava, vlastitih spoznaja, posebnih vještina, te upoznavanje drugih sa svojim postignućima.

**CILJ:**

Jačanje stručnih kompetencija odgojitelja i implementacija suvremenih teorijskih postavki i dostignuća u praksi radi dobrobiti djeteta uključenog u predškolski program. Stjecati znanja i razviti sposobnosti potrebne za praktično ostvarivanje mijenjanja i razvoja konteksta i kulture dječjeg vrtića.

**ZADACI:**

* omogućiti da kroz različite oblike stručnog usavršavanja stječu nove spoznaje, iskustva, znanja i vještine, kako bi unaprijedili i afirmirali osobnu i pedagošku praksu koja će biti prepoznatljiva po svojoj kvaliteti, metodama rada, partnerstvu s roditeljima i širom društvenom zajednicom kao snažna potpora roditeljstvu
* promicati ideju cjeloživotnog učenja kao bitnu osnovu osobnog i profesionalnog razvoja
* informirati radnike o inovacijama, projektima, dostignućima, promjenama i zakonskim izmjenama u predškolskom odgoju
* podržavati stručno usavršavanje radnika kao i razvijanje njihovih kompetencija
* osnaživanje timskog rada
* prilagoditi i primijeniti nove spoznaje, inovacije, ideje s djecom u odgojno-obrazovnom radu

# **6. SURADNJA S RODITELJIMA**

Suradnja s roditeljima uvijek je jedna od bitnih zadaća svih stručnih djelatnika vrtića. Unapređivanjem suradnje raste kvaliteta odgojno-obrazovne ustanove. Profesionalna uloga odgojitelja i životna uloga roditelja uvelike su slične. Polaskom djeteta u vrtić roditelji i odgojitelji postaju suradnici na zajedničkom zadatku skrbi, njege, odgoja i obrazovanja djeteta. Iako su roditelj i odgojitelj suradnici na istoj zadaći, rijetko su zajedno: niti odgojitelj izravno svjedoči roditeljstvu u obitelji, niti je roditelj nazočan odgojiteljevu radu u vrtiću. Jedini izravni svjedok uloga odgojitelja i roditelja je dijete, a uspješnost suradnje možemo procjenjivati tek na osnovi posljedica vidljivih u djetetovu ponašanju, zadovoljstvu i općem razvoju. Zbog toga je važno da odgojitelji i roditelji u međusobnu suradnju ulažu izuzetno mnogo povjerenja, otvorenosti, tolerancije, objektivnosti i spremnosti za uvažavanje osobnih i profesionalnih kompetencija, razmjenu informacija o djetetu, usklađivanje odgojnih utjecaja i zajedničko rješavanje problema u razvoju i odgoju djeteta.

U građenju profesionalnih suradničkih odnosa s roditeljima u našem vrtiću osobiti trud ulažemo u stvaranje osobno i socijalno potkrepljujućih situacija za aktivnu i ravnopravnu komunikaciju i interakciju odgojitelja i roditelja što je vidljivo u:

* podržavanju kvalitetne komunikacije usmjerene na dobrobit djeteta
* pravovremenom reagiranju i konstruktivnom rješavanju problema vezanih uz odgoj i razvoj djece
* osvješćivanju potrebe da dijete i roditelj zajednički sudjeluju u određenim okvirima u organizaciji programskih uvjeta vrtića
* poticanju roditelja na sudjelovanje u aktivnostima u vrtiću
* osnaživanju roditeljske kompetencije i djelotvornosti stjecanjem znanja i vještina potrebnih za odgoj djece u obitelji
* pojačavanju informiranja roditelja

Oblici suradnje s roditeljima:

* Roditeljski sastanci
* Individualne informacije za roditelje
* Radionice i predavanja na razini odgojnih skupina u dogovoru s odgojiteljima
* Radionice i predavanja na razini vrtića koje će provoditi vanjski stručni suradnici
* Savjetovanje roditelja
* Inicijalni razgovori prilikom upisa djece u vrtić
* Uključivanje u događanja organizirana na razini ustanove
* Uključivanje u humanitarne akcije
* Uključivanje u sportska događanja
* Uključivanje roditelja u organizirane izlete
* Uključivanje roditelja u projekte koji se provode na razini odgojnih skupina
* Informativni kutići, panoi, edukativni letci, fotokopirani članci, plakati, posteri

# **7. SURADNJA S DRUŠTVENIM ČIMBENICIMA**

Društveno okruženje primarno je u jačanju društvene svijesti o važnosti ranog odgoja i obrazovanja za djetetov osobni razvoj i razvoj društva u cjelini. Dječji vrtić kao sastavni dio društvenog okruženja važan je čimbenik funkcioniranja društva. Ostvarivanje ciljeva odgojno-obrazovnog rada nije moguće bez raznolike i sveobuhvatne suradnje vrtića s lokalnom i širom društvenom zajednicom, kao i s vanjskim ustanovama koje nude mogućnosti unapređivanja kvalitete rada s djecom i roditeljima, kao i stručna usavršavanja svih sudionika odgojno-obrazovnog procesa. Suradnja s društvenim čimbenicima se planira u svim zadaćama koje zahtijevaju uključenost vanjskih suradnika, sustručnjaka, nadležnih institucija, lokalne i područne samouprave ili drugih društvenih subjekata. U ovoj pedagoškoj godini surađivat ćemo sustavnije s različitim društvenim čimbenicima, s ciljem ostvarivanja i obogaćivanja odgojno-obrazovnog procesa.

|  |  |  |  |
| --- | --- | --- | --- |
| BITNE ZADAĆE | SADRŽAJ RADA | NOSITELJI I SURADNICI | DINAMIKA |
| Suradnja sa stručnim ustanovama u cilju unapređivanja odgojno- obrazovne prakse i stručnog usvršavanja djelatnika | - Ministarstvo znanosti i obrazovanja- Agencija za odgoj i obrazovanje- Učiteljski fakultet- Filozofski fakultet- Edukacijsko – rehabilitacijski fakultet- Zdravstveno veleučilište | RavnateljStručni suradniciOdgojiteljiRoditelji | Tijekom godine |
| Surađivati s čimbenicima radi osiguranja materijalnih uvjeta za djelatnost vrtića  | - Osnivač Kristova crkva- Grad Zaprešić | RavnateljAdministrativno-računovodstveni djelatnik | Tijekom godine |
| Suradnja s čimbenicima na području na kojem vrtić djeluje | - Centar za socijalnu skrb Zaprešić- Osnovne škole s lokalnog područja- Dom zdravlja Zaprešić- Policijska uprava Zaprešić- Župni uredi - Knjižnica Antuna Augustinčića- Zagrebačko kazalište lutaka- Mala scena- Kazalište Trešnja | RavnateljStručni suradniciOdgojitelji | Tijekom godine |

#

# **8. VREDNOVANJE PROGRAMA**

U dječjem vrtiću Zvono usmjereni smo na utvrđivanje dobre prakse, standarda kvalitete odgojno-obrazovnog rada, te nakon objektivnijeg utvrđivanja trenutnog stanja, određivanja područja promjena i unapređivanja prakse. Vrednovanje unaprijed određenih područja i pokazatelja provodit će se putem refleksija odgojno-obrazovne prakse te uporabom lista praćenja, lista procjene, upitnika, anketa te uvidom i analizom pedagoške dokumentacije. Cilj ovakvog načina rada je dublje promišljanje kulture vrtića, bolje razumijevanje djeteta i sagledavanje vlastitih postupaka. Zajedničke kvalitetne rasprave sudionicima odgojno-obrazovnog procesa omogućit će kvalitetno suradničko učenje.

## 8.1 Vrednovanje i dokumentiranje programa

Dokumentiranje podrazumijeva sustavno prikupljanje dokumentacije koje omogućuje promatranje i bolje razumijevanje akcija djeteta, a samim time i osiguranje kvalitetnije potpore njegovu razvoju. Dokumentiranje pridonosi kreiranju kulture uključenosti i dijaloga između svih sudionika u vrtiću. Dokumentiranje ćemo provoditi kroz različite oblike: pisane anegdotske bilješke, dnevnike, transkripte razgovora s različitim subjektima i sudionicima u odgojno-obrazovnom procesu, dječje likovne radove, grafičke prikaze dobivenih rezultata, audio i video zapise, protokole praćenja, ankete i dr. Dokumentiranje omogućuje odgojiteljima bolje razumijevanje djeteta u odgojno-obrazovnom procesu, razumijevanje kvalitete okruženja za učenje i kvalitete njegovih intervencija, omogućava procjenjivanje aktualnog znanja i razumijevanje djece te modificiranje složenosti ponuđenih materijala i aktivnosti. Ono je ujedno i specifična potpora odgoju i učenju djece, usklađeno s njihovim individualnim i razvojnim mogućnostima, kognitivnim strategijama i drugim posebnostima. Omogućuje razumijevanje tijeka aktivnosti, te promišljanje načina podrške njihova razvoja. Vrednovanje i dokumentiranje programa vršit će se radi:

a) procjene postignuća i kompetencija djece

b) oblikovanja kurikuluma

c) partnerstva s roditeljima i komunikacije sa širom socijalnom zajednicom

Nositelji aktivnosti: ravnatelj, stručni suradnici, odgojitelji.

Vrijeme ostvarenja: tijekom pedagoške godine

# **9. PLAN I PROGRAM RAVNATELJA I ČLANOVA STRUČNOG TIMA TE ZDRAVSTVENOG VODITELJA**

## 9.1. Godišnji plan i program rada ravnatelja za pedagošku godinu 2019./2020.

**BITNE ZADAĆE:**

* Organizacija i unaprijeđivanje osnovne djelatnosti vrtića pronalazeći kvalitetna i optimalna rješenja za boravak djece i rad svih radnika vrtića.
* Stalno praćenje potreba djece i roditelja te unaprjeđenje osnovne djelatnosti vrtića kroz valorizaciju postojećih rezultata i stručno usavršavanje.
* Raditi na homogenosti svih struktura u kolektivu, na poboljšanju međusobne komunikacije sa zadaćom ostvarivanja veće motivacije u postizanju kvalitete rada u odgojno-obrazovnom procesu te razvijanju novih modela potičući timski rad, partnerstvo i autentičnost ustanove.
* Osmišljavati, uključivati djelatnike i sudjelovati u akcijama i aktivnostima koje pridonose otvorenosti vrtića prema društvenoj zajednici.
* Pronalaziti rješenja za pribavljanje dodatnih financijskih sredstava zbog unaprijeđenja odgojno-obrazovnog rada.

## PROGRAMSKE AKTIVNOSTI

U odnosu na vrtić:

* Sudjelovanje u izradi Godišnjeg plana i programa rada, te praćenje njegove realizacije.
* Sudjelovanje u izradi Kurikuluma vrtića.
* Sudjelovanje u izradi financijskog plana vrtića.
* Praćenje ispravnosti i sigurnosti objekta, nadopuna i nabava didaktike, materijala i drugih sredstava potrebnih za funkcioniranje vrtića.
* Funkcionalno nadopunjavanje i obnavljanje sprava, pomagala i materijala u vanjskom i unutrašnjem prostoru.
* Koordinirati i pratiti kvalitetu izvršavanja zadataka vezanih za popravke, servisiranja i atestiranja opreme.
* Sudjelovanje u timskom planiranju aktivnosti vezanih za unapređivanje njege i zaštite, sigurnosti, odgoja i obrazovanja djece predškolske dobi.
* Suradnja sa Upravnim vijećem vrtića.
* Sudjelovanje u pripremanju Sjednica Upravnog vijeća te provođenje njihovih zaključaka i odluka.
* Praćenje svih važnih uvjeta potrebnih za kvalitetnu realizaciju odgojno-obrazovnog procesa.
* Sudjelovanje u pripremi i realizaciji sjednica Odgojiteljskog vijeća, pratiti realizaciju njihovih zaključaka i njihovu provedbu u neposrednoj praksi.
* Prisustvovanje stručnim aktivima, seminarima te primjenjivanje novostečenih znanja u praksi.
* Sudjelovanje u pripremi za prijem djece.
* Praćenje stručne literature te sudjelovanje u izradi i provedbi Plana praćenja uvođenja pripravnika u samostalni rad, te rad u Povjerenstvu za praćenje pripravnika.

Suradnja s roditeljima:

* informiranje i suradnja u zajedničkom rješavanju problema,
* sudjelovanje u roditeljskim sastancima,
* individualni razgovori i konzultacije,
* sudjelovanje u organizaciji i realizaciji radionica za roditelje, te pripremi i izradi edukativnih materijala.

Suradnja s društvenim čimbenicima:

* Osnivač Kristova crkva
* Grad Zaprešić
* Ministarstvo znanosti i obrazovanja
* Agencija za odgoj i obrazovanje
* Vrtići s lokalnog područja
* Osnovne škole s lokalnog područja
* Centar za socijalnu skrb
* Policijska uprava Zaprešić
* Dom zdravlja Zaprešić

## 9.2. Godišnji plan i program rada stručnog suradnika pedagoga za pedagošku godinu 2019./2020.

### 9.2.1. Organizacija, praćenje i procjena njege i odgojno-obrazovnog rada

– bitne zadaće u odnosu na:

**a) Dijete**

* stvaranje podržavajućeg, brižnog i poticajnog okruženja za svu djecu
* praćenje i procjena djetetovih potreba i kvalitete njihovog zadovoljavanja uz prilagođavanje mikroorganizacije njege i odgojno-obrazovnog rada, naglasak na djeci s posebnim potrebama, organizaciji vremena dnevnog odmora i fleksibilnosti konzumacije obroka
* poticanje razvoja tjelesne i zdravstvene kulture radi očuvanja i unapređivanja zdravlja djeteta
* unapređivanje boravka na zraku sa ciljem povećanja sigurnosti i smanjenja ozljeda
* djelovanje na jačanju osjećaja sigurnosti, samopouzdanja, pozitivne slike o sebi, te njegovanje humanih odnosa - naglasak na periodu prilagodbe i na području dječje suradnje
* osmišljavanje organizacije prostora i bogate poticajne sredine – centri interesa i aktivnosti djece
* unapređivanje kvalitete njege i odgojno-obrazovnog rada s djecom
* podizanje dječjeg senzibiliteta za ekologiju - briga o sebi, drugima i okolini
* djelovanje na promociji i provođenju prava djeteta, humanih odnosa i zaštite djeteta
* sudjelovanje u zadovoljavanju dječjih specifičnih potreba, posebice kod djece s posebnim potrebama
* uočiti djecu koja se teško prilagođavaju na vrtićku sredinu te im pomoći na način da se savjetodavnim radom s roditeljima, adekvatnom organizacijom dolaska djece u početnom periodu, pojačanim praćenjem ublaže ili otklone poteškoće kod navikavanja na nove situacije, osobe i cjelokupno ozračje
* ispitivanje predčitalačkih vještina, sposobnosti govora, jezika, čitanja i pisanja – testiranje predškolaca
* individualni rad s djecom prema potrebi, asistencija tijekom izleta i posjeta u odnosu na djecu s posebnostima

**b) Roditelje**

* suradnja s roditeljima u cilju što bolje prilagodbe djece i stjecanja povjerenja roditelja u predškolsku ustanovu – unapređivanje komunikacije
* informiranje, edukacija i savjetovanje u području skrbi za dijete, zaštite djece i poticanja djetetova razvoja
* poticanje roditelja na kreiranje i ostvarivanje dijela programa s djecom - obogaćivanje oblika suradnje s roditeljima, uključivanje u projekte na nivou skupina
* sudjelovanje u rješavanju problemskih situacija
* suradnja u cilju unapređivanja zdravstvenog i tjelesnog odgoja djece
* suradnja putem roditeljskih sastanaka

**c) Odgojitelje**

* sudjelovati u unapređivanju kvalitete planiranja njege i odgojno-obrazovnog rada
* osposobljavanje i sudjelovanje u praćenju i procjeni dječjih individualnih i sigurnosnih potreba za povoljan razvoj djeteta
* njegovati senzibilitet odgojitelja za djelovanje na području ljudskih prava i prava djeteta, te zaštite djeteta
* sudjelovanje u obogaćivanju i raznovrsnom oblikovanju dječjih centara interesa uz primjenjivanje strategije dječje samoaktivnosti i samoučenja
* unapređivati načine i kvalitetu komunikacije među odgojiteljima, te odgojitelja s djecom i roditeljima
* sudjelovanje u fleksibilnoj i primjerenoj organizaciji odgojno-obrazovnog rada
* djelovanje na osposobljavanju odgojitelja pripravnika za samostalan odgojno-obrazovni rad
* poticanje stručne kompetencije odgojitelja - permanentno usavršavanje pedagoške teorije i prakse te rad na projektima
* suradnja u radu s djecom s posebnim potrebama i u rješavanju problemskih situacija
* pomoć pri dokumentiranju odgojno-obrazovnog rada, projekata

 **d) Razvojnu djelatnost**

* suradnja u postavljanju, ostvarivanju i procjeni bitnih zadaća i sadržaja iz Godišnjeg plana i programa rada ustanove, te svakodnevnim situacijama i neposrednim zadacima
* sudjelovanje u unapređivanju i osuvremenjivanju segmenata mikroorganizacije njege i odgojno-obrazovnog rada (raspored rada, dnevni odmor, obroci, osmišljavanje i organizacija prostora, i sl.)
* organiziranje gostovanja, izleta, predstava u vrtiću i izvan njega
* sudjelovanje u ostvarivanju godišnjih zadaća samovrednovanja odgojno-obrazovnog rada naše ustanove
* djelovanje na podizanju kvalitete programa i njegove prilagođenosti zadovoljavanju dječjih razvojnih potreba u cjelini i potreba roditelja
* djelovanje u ostvarivanju sigurnosti djece, te aktualizaciji i promicanju ljudskih i dječjih prava
* suradnja u ostvarivanju projekata
* suradnja u kreiranju pozitivne i poticajne radne atmosfere – poboljšanje kvalitete komunikacije
* djelovanje na promidžbi predškolskog odgoja

**e) Društvo**

* suradnja za provođenje realizacije postojećih programa s djecom, za njihovo obogaćivanje i ostvarivanje novih programa i sadržaja odgojno-obrazovnog rada
* senzibiliziranje javnosti za sigurnost djece i pitanja prava djeteta
* sudjelovanje u događanjima u lokalnoj zajednici
* ostvarivanje suradnje sa sportskim udrugama, eko-udrugama i pojedincima

**Posebne zadaće pedagoga**

* obogaćivanje ponude postojećih programa novim programima
* unapređivanje rada s roditeljima
* rad s odgojiteljima pripravnicima
* sudjelovanje u osmišljavanju i realizaciji projekata na nivou odgojnih skupina i predškolske ustanove
* sudjelovanje u unapređenju dječjeg socio-emocionalnog učenja
* sudjelovanje u radu s djecom s posebnim potrebama i u tom cilju suradnja sa stručnjacima
* djelovanje na obogaćivanju ekoloških aktivnosti i sadržaja
* vođenje pedagoške dokumentacije i neposredan rad s djecom
* djelovanje na unapređivanju modela i kvalitete komunikacije na svim razinama
* informiranje putem kutića za roditelje
* izrada anketa te analiza istih

## 9.3. Godišnji plan i program rada zdravstvenog voditelja za pedagošku godinu 2019./2020.

CILJ: poticanje pravilnog rasta i razvoja djece putem zadovoljavanja njihovih potreba

BITNE ZADAĆE U ODNOSU NA DIJETE

* otkrivanje i procjena zdravstvenog statusa djeteta pri inicijalnim razgovorima
* praćenje provođenja obveznog cijepljenja djeteta prema kalendaru cijepljenja
* praćenje pobola, identifikacija poteškoća, utjecanje na smanjenje pobola među djecom
* zdravstveni odgoj djece, stjecanje pravilnih i zdravih navika (upotreba wc-a, pranje ruku, higijena zubića, kultura blagovanja)
* dogovor i usklađivanje postupaka za provođenje eventualnih izvanrednih higijensko-epidemioloških mjera
* praćenje rasta i razvoja djece-antropometrijsko mjerenje 2x godišnje
* provođenje preventivnih mjera u svrhu sprečavanja nastanka bolesti i unapređenje zdravlja (izolacija oboljelog, trijaža, liječničke ispričnice)
* unapređivanje procesa prehrane uz primjenu prehrambenih standarda
* izrada posebnih jelovnika za djecu s ograničenjima i medicinskom indikacijom za isto
* planiranje i praćenje te evaluacija prehrane kroz HACCP dokumentaciju
* putem zadataka u odgojno-obrazovnom procesu mijenjanje loših navika u prehrani te usvajanje zdravog načina prehrane
* osiguravanje uvjeta za pravilno izmjenjivanje dnevnih aktivnosti uvažavajući individualne potrebe djece: prehrana, tekućina, odmor i kretanje
* osiguranje higijene i sigurnosti: prostora, opreme, igračaka i okoliša
* skrb za pravilne mikroklimatske uvjete u sobi
* skrb za primjerenu odjeću i obuću za vrijeme boravka u unutarnjem i vanjskom prostoru

ZADAĆE U ODNOSU NA ODGOJITELJE I OSTALE RADNIKE

* osiguranje optimalnih uvjeta za cjeloviti razvoj djeteta
* prepoznavanje vrijednosti i razvijanje timskoga rada
* dogovor i usklađivanje postupaka za provođenje eventualnih izvanrednih higijensko epidemioloških mjera
* skrb za održavanje higijene i sigurnosti
* upućivanje u primjenu terapije kod djece s kroničnim oboljenjima
* utvrđivanje specifičnih zdravstvenih potreba te informiranje odgojitelja o njima
* organizacija rada u izvanrednim situacijama
* kontrola provedbe higijenskih normi i HACCP sustava u prostorima za prijem, pripremu i distribuciju hrane
* kontrola osobne higijene djelatnika u kuhinji, čistoća odjeće i obuće